text: Politi mødte op i skudsikre veste
  26 juli 2011 kl. 07.28
  En anmeldelse om ulovlig våbenbesiddelse sidst på eftermiddagen igår fik flere betjente til at møde op på Ørstedsgade i Vejle iført skudsikre veste.
  Sydøstjyllands Politi er meget sparsomme med oplysningerne, men de fortæller, at der ikke er nogen sigtet eller anholdt i sagen. Derfor tyder alt på, at det var falsk alarm, skriver Vejle Amts Folkeblads netavis.
  Det er normal procedure, at betjentene får skudsikre veste på, når de undersøger sager om ulovlig våbenbesiddelse.
  - Når vi hører, at en person muligvis har ulovlige våben, så går vi jo ikke bare ind i kortærmede skjorter og håber på det bedste. Det handler simpelthen om kollegernes sikkerhed, fortæller Steen Thorup Edeling fra Sydøstjyllands Politi.
  